Magyarok Nagyasszonya Ferences Rendtartomány

1024 Budapest, Margit krt. 23.



Tisztelt Dés László Művész Úr!

Köszönjük a telefonban mutatott nyitottságát. Ezúton szeretnénk hivatalosan is felkérni Önt, hogy művészetével támogassa és gazdagítsa a 2024. január 16-án (kedd) esedékes jubileumi Jótékonysági Estünket.

Jubileumi alkalom lesz ez, hiszen 2023 és 2026 között a ferences rend világszerte 800 éves jubileumsorozatot tart – Assisi Szent Ferenc életének utolsó éveiben ránk hagyott üzenetét, értékeit ünnepli, így többek között a grecció-i karácsonyt, a Naphimnusz megszületését, továbbá Ferenc stigmatizációjának és boldog átmenetének 8. centenáriumát. Ezenfelül a 2024-es Ferences Jótékonysági Estünk immár 10. alkalommal kerül megrendezésre a Zeneakadémia impozáns nagytermében.

A Jótékonysági Est célja az elmúlt évek hagyományát követi: egyrészt szeretnénk **az autizmussal élők részére fenntartott, Gyöngyösön és Karácsondon működő Autista Segítő Központunkra a megszokottnál jobban felhívni a társadalom figyelmét**, másrészt a **gondozottjaink és az intézmény általános, valamint konkrét céljaira gyűjtünk** anyagi támogatást.

Az esemény egyben köszönetünk kifejezése is több céges támogatónk és magánadományozónk felé, akik évek óta segítik a magyar ferencesek sokrétű szolgálatát a krízishelyzetbe kerültek, leginkább rászoruló szegények, betegek, idősek, fogyatékkal élők, családok, munkanélküliek, mentális-lelki segítségre szorulók, hajléktalan embertársaink felé.

Az estre a felkérést és a program gerincének összeállítását a Szent Efrém Férfikar elfogadta, elvállalta, továbbá igent mondtak a megkeresésre: Bolyki Sára művésznő és az Autista Segítő Központ egy volt diákja, Mészáros Árpád is.

Bízunk benne, hogy Önnek továbbra is alkalmas az időpont és a művésztársakkal koprodukcióban jószívvel az ügyünk mellé tud állni: minél közelebb hozni a többségi társadalomhoz az autizmussal élőket, és konkrét támogatásokhoz juttatni őket segítő intézményünket!

Az Úr áldása legyen Önön és zenei szolgálatán!

Tisztelettel,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

P. Berhidai Piusz OFM Müller Márk

tartományfőnök kommunikációs és forrásfejlesztési vezető